འདི་ལ་རྒྱུ་མཚན་མེད་པ་གཏན་ནས་མིན་ཏེ།ཨ་རིར་དོན་གཅོད་ཁང་དུ་ཁོ་རང་གིས་པར་ཨུ་ཚུགས་ཀྱིས་བཤམས་པ་དང་།ཁོ་རང་གི་པར་གྱི་ཐང་ག་བཟོས་པ།བརྒྱུད་ལམ་ཁག་ཏུ་ང་ལ་བསྟོད་གླུ་དང་བླངས་སོང་དང་།བསྟོད་པ་བྱས་སོང་སོགས་འཛུམ་འཚེར་འཚེར་གྱིས་སྒྲོག་པར་དགའ་བ།ཐ་ན་བོད་མིའི་སྒྲིག་འཛུགས་ཀྱིས་༸གོང་ས་མཆོག་དགུང་ལོ་བརྒྱད་ཅུ་བཞེས་པའི་གྱ་སྟོན་ལ་ཕུལ་བའི་༸གོང་ས་མཆོག་གི་བསྟོད་གླུ་ནང་ཚུན་ཆད་ལ་ཁོ་རང་གི་བསྟོད་གླུ་བཅུག་པ་སོགས་ལ་ལྟོས་དང་།དབུ་ཁྲིད་ཅིག་གི་གཤིས་ཀ་དང་བྱེད་སྟངས་རེད་དམ།ཨ་རིའི་དོན་གཅོད་ནང་བོད་ཀྱི་སྲིད་སྐྱོང་གི་པར་བཞག་འདུག་ཟེར་ནས་དྲྭ་ཐོག་ལ་ཐོག་མ་སྤེལ་ནས་འུར་སློང་མཁན་དེ་དྲྭ་མིང་ལ་ཤར་ཕྱོགས་ཁུག་རྟ་ཟེར་བ་དེ་རེད།ཁོང་ནི་ལོ་བཞིའི་རིང་སྲིད་སྐྱོང་ལ་སྐྱོན་བརྗོད་བྱ་དགོས་པའི་ལས་ཀ་གཅིག་སྤྲད་ཡོད།དེ་ནི་གསལ་པོ་ཡིན་ཏེ་སྤྱི་འཐུས་ཡིན་བཞིན་དུ་ཁུངས་མེད་ལུང་མེད་མང་པོ་བཤད་ན་མི་མང་གི་མདུན་ལ་རང་གི་སྣང་བརྙན་ངན་པ་ཆགས་དོགས་ཀྱིས་ཚོགས་གཙོ་སྤེན་པ་ཚེ་རིང་གིས་ཤར་ཕྱོགས་ཁུག་རྟ་གླས་བཞག་ཡོད་པ་རེད།ལོ་བཞིའི་རིང་སྐྱོན་བརྗོད་བྱས་པའི་ཡིག་ཉོག་དེ་དག་ཕྱོགས་སྒྲིགས་བྱས་ནས་དེབ་རྒན་གཡག་འདྲ་བ་ཞིག་ཚོགས་གཙོ་རང་གི་དབུ་འབྱེད་བྱས་ཡོད།བཤད་ཚུལ་ལ་དེབ་དེའི་སྦྱིན་བདག་སྐུ་ངོ་ཟླ་བ་ཚེ་རིང་ཡིན་སྐད་འདུག།མི་འདི་གསུམ་གྱིས་དགྲ་བོ་རྒྱ་ནག་གི་རྒྱབ་ཤ་དཀར་པོ་ལ་ལན་འདེབས་ཀྱི་དེབ་གཅིག་བྲིས་ཡོད་ན་ཧ་ཅང་ལེགས་མོད།དེ་འདྲ་ནི་བྲིས་མྱོང་མེད་པ་རེད།དེ་འདྲ་ཞིག་བྲིས་ནས་འགྲོ་སོང་དང་དུས་ཚོད་གཏང་ན་ཅི་འདྲ་དགའ་བ་ཞིག།ཡིན་ན་ཡང་དགྲ་བོ་མགོ་ལ་རྡོ་མེད་པར་ཨ་ཕའི་དབུ་ལ་རལ་གྲི་ཟེར་བ་བཞིན་མཚོན་ཁ་ནང་ལ་སྐོར་བ་མ་གཏོགས་འཇོན་ཐང་དེ་མེད་པ་འདྲ།